Source: http://www.finlex.fi/fi/laki/alkup/1989/19890889
Timestamp: 2013-06-20 13:33:19+00:00
Document Index: 10069133

Matched Legal Cases: ['§2', '§3', '§4', '§5', '§6', '§7', '§8', '§9', '§10', '§11', '§12', '§13']

FINLEX ® - Säädökset alkuperäisinä: 889/1989
Olet tässä: Finlex › Lainsäädäntö › Säädökset alkuperäisinä › 1989 › 889/1989 EtusivuLainsäädäntöOikeuskäytäntöViranomaisetValtiosopimuksetHallituksen esitykset
Kokeile myös tarkennettua hakua. Katso ohjeet. Olet tässä: Finlex › Lainsäädäntö › Säädökset alkuperäisinä › 1989 › 889/1989 889/1989 Dokumentin versiot
Annettu Helsingissä 5 päivänä lokakuuta 1989
Valtioneuvoston päätös kananmunien lisähinnasta Valtioneuvosto on maa- ja metsätalousministeriön esittelystä päättänyt tulo- ja menoarviossa muuhun hintapoliittiseen tukeen osoitetun määrärahan käyttämisestä kananmunien lisähinnan maksamiseen seuraavaa:
Lisähintaa ei makseta kananmunatuotantoa harjoittavalle avoimelle yhtiölle, kommandiittiyhtiölle, osakeyhtiölle, osuuskunnalle, rekisteröidylle yhdistykselle, säätiölle eikä julkisoikeudelliselle yhteisölle. Lisähintaa maksetaan kuitenkin kotimaista kananjalostusta harjoittavalle jalostuskanalalle.
Kananmunien lisähinnan maksamisen edellytyksenä on, että se maatalouspiiri, jonka alueella asianomainen kanala sijaitsee, on hakemuksesta vahvistanut kananmunien tuottajalle kananmunien perustuotantomäärän, jota jäljempänä sanotaan tuotantokiintiöksi. Hakemus on toimitettava asianomaisen kunnan maatalouslautakunnalle, jonka tulee viipymättä toimittaa se lausuntonsa kanssa edellä mainittuun maataloupiiriin. Tuotantokiintiö on vahvistettava siten, että kananmunien tuottajan veroilmoituksella tai muulla luotettavalla tavalla hakemuksessaan joltakin kalenterivuodelta 1982, 1983 tai 1984 selvittämä kulutustarkoituksiin myytyjen kananmunien tuotantomäärä määrätään tuotantokiintiöksi.
Tuotantokiintiö voidaan vahvistaa 1 momentin säännöksistä poiketen seuraavissa tapauksissa:
1.Jos tuottaja osoittaa kauppaliikkeelle myytyjen kananmunien määrän tuotantorakennuksen vahingoittumisen tai muun tuotantoa vaikeuttaneen erityisen painavan seikan vuoksi olleen vuosina 1982, 1983 ja 1984 olennaisesti vuosina 1980 tai 1981 myytyä määrää pienempi, voi maatilahallitus vahvistaa tuotantokiintiön vuosien 1980 tai 1981 tuotantomäärien perusteella.
2.Tuottajalle, jolle on myönnetty sika- ja kanataloustuotannon ohjaamisesta eräissä tapauksissa annetun lain (302/75) mukainen lupa kanatalousyrityksen harjoittamiseen tai laajentamiseen ja jolle muutoin määräytyvän tuotantokiintiön on katsottava olevan kohtuuttoman pieni suhteessa niihin taloudellisiin uhrauksiin, joita tuottaja on ennen tammikuun 1 päivää 1986 tehnyt kanatalouden harjoittamiseksi laillisessa laajuudessa, voi maatilahallitus vahvistaa kiintiön uhrauksia vastaavan laajuuden mukaiseksi.
3.Maataloustuotannon ohjaamisesta ja tasapainottamisesta annetun lain (81/83) mukaisen kananmunatuotantoa koskevan tuotannonmuutossopimuksen tehneille viljelijöille kiintiö voidaan vahvistaa myös sopimuksen perusteena olevan kanamäärän tai sopimuksen mukaisten kanataloudesta saatujen tulojen perusteella lasketun kanamäärän mukaan. Kanamäärää laskettaessa kyseisistä tuloista otetaan tällöin huomioon vain kulutustarkoituksiin myydyistä kananmunista saadut tulot. Tuotantokiintiö on vahvistettava edellä tarkoitettujen kanamäärien osalta siten, että kanan vuosituotokseksi lasketaan 15 kg.
4.Kananmunien tuotannon keskeyttämisestä tehtävistä sopimuksista annettujen valtioneuvoston päätösten (1001/80 ja 253/82) mukaisen sopimuksen tehneille viljelijöille kiintiö voidaan vahvistaa sopimuksen perusteena olevan kanamäärän mukaan. Tuotantokiintiö on vahvistettava edellä tarkoitettujen kanamäärien osalta siten, että kanan vuosituotokseksi lasketaan 15 kg.
5.Tuottajalle, jolle on myönnetty kotieläintuotannon ohjaamisesta eräissä tapauksissa annettujen lakien (996/79, 1080/81 ja 1011/84) mukainen lupa kanatalousyrityksen harjoittamiseen tai laajentamiseen, voidaan vahvistaa luvan mukaista kanamäärää vastaava tuotantokiintiö, jolloin kanan vuosituotokseksi lasketaan 15 kg.
6.Kananmunien tuottajalle, jolle on myönnetty siipikarjan siitoseläinten pidon ja munien haudontojen sekä poikasten kasvattamisen, myymisen ja välittämisen harjoittamisesta annetun lain (302/77, muut. 531/80) mukainen lupa siipikarjan siitoseläinten pidon harjoittamiseen tai joka tuottaa kananmunia teuraskananpoikasten tuotantoa varten, vahvistetaan tuotantokiintiö kuitenkin 1 momentin kolmannessa virkkeessä tarkoitettujen tuotantomäärien perusteella.
7.Kananmunien tuottajalle, jolla on enintään 100 tuotantoiässä olevaa munivaa kanaa ja joka on aloittanut tuotannon kesken vuotta 1984, on tuotantokiintiöksi vahvistettava kilomäärä, joka saadaan, kun sanotun vuoden lopussa vakiintuneeksi katsottava kanamäärä kerrotaan luvulla 15.
Kananmunien tuottajalle, jolla on enintään 100 tuotantoiässä olevaa munivaa kanaa ja joka on aloittanut kananmunatuotannon vuoden 1984 jälkeen, ei tuotantokiintiötä vahvisteta.
Tuotantokiintiötä ei saa vahvistaa suuremmaksi kuin mitä kananmunien tuottajalla kotieläintuotannon ohjaamisesta eräissä tapauksissa annetun lain (1080/81) mukaan on ollut oikeus tuottaa.
Milloin kanatalousyrityksen omistus- tai hallintaoikeus tuotantokiintiön vahvistamisen jälkeen siirtyy uudelle omistajalle tai haltijalle, joka ryhtyy jatkamaan tilalla kananmunatuotantoa, siirretään sanottu kiintiö hakemuksesta uuden omistajan tai haltijan kiintiöksi edellyttäen, että uusi omistaja tai haltija on saanut luvan kananmunatuotannon harjoittamiseen.
Milloin viljelijä on tehnyt kananmunatuotannon keskeyttämisestä tehtävistä sopimuksista annettujen valtioneuvoston päätösten (1001/80 ja 253/82) mukaisen sopimuksen tai maataloustuotannon ohjaamisesta ja tasapainottamisesta annetun lain (81/83) mukaisen kananmunatuotantoa koskevan tuotannonmuutossopimuksen ja hänen yrityksensä siirtyy ennen tuotantokiintiön vahvistamista uudelle omistajalle tai haltijalle, vahvistetaan kiintiö tälle sopimuksen perusteena olevan kanamäärän mukaan siten, että kanan vuosituotokseksi lasketaan 15 kg.
Kiintiö voidaan 1 ja 2 momentin nojalla siirtää tai vahvistaa enintään sitä vastaavaksi, kuin tuottajalla on oikeus kotieläintuotannon ohjaamisesta eräissä tapauksissa annetun lain (1011/84) mukaan harjoittaa kananmunatuotantoa.
Edellä 1 ja 2 momentissa tarkoitetusta tuotantokiintiön siirtämisestä ja vahvistamisesta päättää 2§:n 1 momentissa tarkoitettu maatalouspiiri. Myös hakemusmenettelyyn sovelletaan, mitä siitä on viimeksi mainitussa momentissa määrätty.
Milloin tuottaja on sitoutunut vuonna 1987 tehtävistä kananmunatuotannon vähentämissopimuksista annetun valtioneuvoston päätöksen (538/87) 4§:n 1 momentin nojalla luopumaan oikeudesta kananmunien lisähintaan, on maatalouspiirin määrättävä tuotantokiintiö lakanneeksi kanojen poistamiskuukautta seuraavan kuukauden alusta lukien. Milloin kananmunatuotannon vähentämissopimus tuottajan tai maatalousviranomaisen toimesta irtisanotaan kesken sopimuskauden, vahvistetaan tuottajalle kiintiö entisen suuruisena edellyttäen, että hän on maksanut takaisin sopimuksen mukaisen lisäkorvauksen.
Milloin tuottaja on sitoutunut vuonna 1987 tehtävistä kananmunatuotannon osittaisista vähentämissopimuksista annetun valtioneuvoston päätöksen (809/87) 4§:n 1 momentin nojalla luopumaan sopimuksen perusteella vähennettävien kanojen osalta oikeudesta kananmunien lisähintaan, on maatalouspiirin määrättävä tuotantokiintiö alennettavaksi sillä kilomäärällä, joka saadaan kun vähennettävien kanojen määrä kerrotaan luvulla 15.
Milloin tuottaja on sitoutunut vuonna 1989 tehtävistä kananmunatuotannon vähentämissopimuksista annetun valtioneuvoston päätöksen 2§:n 1 momentin (412/89) nojalla luopumaan oikeudesta kananmunien lisähintaan pysyvästi, maatalouspiirin on määrättävä tuotantokiintiö lakanneeksi kanojen poistamiskuukautta seuraavan kuukauden alusta lukien. Jos kananmunatuotannon vähentämissopimus tuottajan tai maatalousviranomaisen toimesta irtisanotaan kesken sopimuskauden, vahvistetaan tuottajalle kiintiö entisen suuruisena edellyttäen, että hän on maksanut takaisin sopimuksen perusteella maksetun korvauksen 16 prosentin vuotuisine korkoineen ja ettei tuottajan oikeudesta harjoittaa kananmunatuotantoa muuta johdu.
Milloin tuottajan lupa harjoittaa kanatalousyritystä on kotieläintuotannon ohjaamisesta eräissä tapauksissa annetun lain (1011/84) nojalla peruutettu tai hän on keskeyttänyt toimintansa siten, että hänen voidaan mainitun lain 13§:n 3 momentin mukaan katsoa lopettaneen toimintansa pysyvästi, on maatalouspiirin määrättävä tuotantokiintiö lakanneeksi. Kiintiö on niin ikään määrättävä lakanneeksi silloin, kun tuottaja on ilmoittanut maatalouspiirille lopettaneensa kananmunatuotannon harjoittamisen.
Tässä päätöksessä tarkoitettua kananmunien lisähintaa voidaan maksaa sen munamäärän perusteella, jonka tuottaja kirjanpitonsa mukaan on myynyt kauppaliikkeelle, jolla tarkoitetaan kananmunapakkaamoa, tukkuliikettä, vähittäiskauppaliikettä, ravitsemusliikettä, leipomoa, laitosta, koulua tai muuta näihin verrattavaa. Mikäli kananmunien tuottajaa verotetaan kananmunien myynnistä maatilatalouden tuloverolain (543/67) mukaan, katsotaan myyntimääräksi kuitenkin se kilomäärä, josta tuottaja on saanut edellä tarkoitetuilta ostajilta maksun rahana tai rahanarvoisena etuutena.
Yli 10 000 kilon kananmunien tuotantomäärien osalta lisähintaa maksetaan enintään 80 prosentille tuottajalle vahvistetusta yli 10 000 kilon menevästä tuotantokiintiöstä.
Yli 100 000 kilon tuotantomäärien osalta lisähintaa ei makseta.
Lapin ja Oulun läänissä Muualla maassa Pakkaamon kautta Maatalouslautakunnan kautta Pakkaamonkautta Maatalouslautakunnan kautta 1-10 000 kg kaikille kananmunien tuottajille 3,35 mk 3,35 mk 2,95 mk 2,95 mk 10 001-100 000 kg 2,50 mk 2,05 mk 2,50 mk 2,05 mk 7 §
Lisähinnan myöntämisestä päättää ja lisähinnan maksaa hakemuksesta sen kunnan maatalouslautakunta, jonka alueella kanala sijaitsee. Lisähinnan saamista koskeva hakemus on toimitettava maatilahallituksen asettaman määräajan kuluessa asianomaiselle maatalouslautakunnalle. Hakemukseen on liitettävä kananmunien myynnistä saadut kuitit tai niiden jäljennökset taikka muu luotettava selvitys. Maksamiseen on käytettävä maatilahallituksen määräämää postisiirtotiliä. Lisähinta maksetaan neljä kertaa vuodessa kolmen kuukauden jakson perusteella jälkikäteen.
Mikäli kananmunien tuottaja on tehnyt kananmunien ja kananmunavalmisteiden tarkastuksesta annetun asetuksen (866/89) 1§:ssä tarkoitetun pakkaamon kanssa maatilahallituksen vahvistaman kaavan mukaisen sopimuksen kananmunien toimittamisesta pakkaamoon, pakkaamo maksaa maatilahallituksen osoittamista varoista lisähinnan tuottajalle. Lisähinta voidaan maksaa tilityskausittain. Sopimuksen tehnyt tuottaja on oikeutettu saamaan lisähintaa ainoastaan yhden pakkaamon kautta kerrallaan.
Maatilahallitus maksaa lisähinnan pakkaamolle hakemuksesta, joka on toimitettava maatilahallitukselle sen määräämän ajan kuluessa. Maksettavan lisähinnan edellytyksenä on, että pakkaamo maksaa suoraan tuottajalta käsittelemättöminä ostamistaan kananmunista kaikille saman hinnan kussakin laatuluokassa ja että se noudattaa maa- ja metsätalousministeriön vahvistamaa kananmunien laatuhinnoittelua.
Pakkaamon on pidettävä kirjaa kananmunien ostoista ja myynneistä siten, että ostokirjanpidosta käy selville kuukausittain ja tuottajittain ostettujen kananmunien jakautuminen maa- ja metsätalousministeriön kananmunien laatuhinnoittelua koskevassa päätöksessä määrättyihin laatuluokkiin sekä myyntikirjanpidosta kuukauden aikana myytyjen mainittuihin laatuluokkiin kuuluvien kananmunien kokonaismäärät.
Jos lisähintahakemus on toimitettu maatalouslautakunnalle määräajan päätyttyä ja myöhästymisen voidaan katsoa johtuneen hyväksyttävästä syystä, maatalouspiiri voi antaa maatalouslautakunnalle luvan lisähinnan maksamiseen hakemuksen myöhästymisen estämättä.
Tässä päätöksessä maatalouspiirille ja maatalouslautakunnalle määrättyjä tehtäviä hoitavat Ahvenanmaan maakunnassa lääninhallitus ja kunnanhallitus tai niitä hoitamaan asetetut kunnalliset lautakunnat. Kunnanhallituksen tai lautakunnan päätökseen tyytymätön saa hakea muutosta Ahvenanmaan lääninhallitukselta kolmenkymmenen päivän kuluessa päätöksestä tiedon saatuaan.
Tämä päätös tulee voimaan 11 päivänä lokakuuta 1989 ja sitä sovelletaan 1 päivästä lokakuuta 1989 lukien. Tällä päätöksellä kumotaan kananmunien lisähinnasta 17 päivänä joulukuuta 1987 annettu valtioneuvoston päätös (1034/87) siihen myöhemmin tehtyine muutoksineen.
Helsingissä 5 päivänä lokakuuta 1989
Vs. esittelijä Terttu Romanoff
›Ruotsinkieliset säädökset ›Ajantasainen lainsäädäntö ›Säädösmuutosten hakemisto ›Saamenkieliset säädökset Sisällysluettelo889/19891 §2 §3 §4 §5 §6 §7 §8 §9 §10 §11 §12 §13 §
Olet tässä: Finlex › Lainsäädäntö › Säädökset alkuperäisinä › 1989 › 889/1989 Lainsäädäntö